《送程给事知越州》
宋代·陈侗

夕郎乡思满江皋，昼锦东归意气豪。侯国台门牙戟盛，使君楼艓隼旟高。

琐窗暮入曾批敕，仙殿晨趋罢染毫。曲水春风修禊饮，卧龙山雨望秋涛。

番禺已有金汤惠，秦望应先衮綍褒。莫恋蓬莱便栖志，伫看拂拭吕虔刀。

作者简介：陈侗（一○二四～一○八八），字成伯，莆田（今属福建）人。幼孤，从其母居苏州。仁宗嘉祐二年进士。调河南府福昌县主簿，历知商洛、南陵县。富弼守汝州，辟为从事。神宗熙宁三年（一○七○）除馆阁校勘、知太常礼院。五年，改太子中允、判登闻鼓院。六年，为集贤校理（同上书卷二四六）。元丰三年，知湖州。入为少府少监，累迁卫尉少卿。哲宗元祐元年，出知陕府。三年卒，年六十五。有文集十五卷，已佚。